*Төсөл*

**МОНГОЛ УЛСЫН ХУУЛЬ**

2022 оны ... дугаар Улаанбаатар

сарын ....-ны өдөр Хот

**Ирээдүйн өв сангийн тухай хуульд өөрчлөлт оруулах тухай**

**1 дүгээр зүйл.**Ирээдүйн өв сангийн тухай хуулийн 91 дүгээр зүйлийн 91.4 дэх хэсгийг доор дурдсанаар өөрчлөн найруулсугай:

“91.4.Хүүхдийн эцэг, эх, хууль ёсны асран хамгаалагч, харгалзан дэмжигч хүсвэл сард нэг удаа хүсэлт гаргаж, энэ хуулийн 91.1-д заасан хүүхдийн хуримтлалыг 100 хувь мөнгөн хэлбэрээр авах эрхтэй.”

**2 дугаар зүйл.**Энэ хуулийг Монгол Улсын 2022 оны төсвийн тухай хуульд өөрчлөлт оруулах тухай хууль хүчин төгөлдөр болсон өдрөөс эхлэн 2022 оны 12 дугаар сарын 31-ний өдрийг дуустал дагаж мөрдөнө.

Гарын үсэг

*Төсөл*

**МОНГОЛ УЛСЫН ХУУЛЬ**

2022 оны ... дугаар Улаанбаатар

сарын ....-ны өдөр Хот

**Ирээдүйн өв сангийн 2022 оны төсвийн тухай хуулийг дагаж мөрдөх журмын тухай хуульд өөрчлөлт оруулах тухай**

**1 дүгээр зүйл.**Ирээдүйн өв сангийн 2022 оны төсвийн тухай хуулийг дагаж мөрдөх журмын тухай хуулийн 1 дүгээр зүйлийн “2022 оны 07 дугаар сарын 01-ний өдрийг хүртэл 100,000 /нэг зуун мянга/ төгрөгийг сар бүр мөнгөн хэлбэрээр, 2022 оны 07 дугаар сарын 01-ний өдрөөс 2022 оны 12 дугаар сарын 31-ний өдрийг дуустал хугацаанд 50,000 /тавин мянга/ төгрөгийг сар бүр мөнгөн хэлбэрээр тус тус олгож болно.” гэснийг “уг хуримтлалаас 100,000 /нэг зуун мянга/ төгрөгийг сар бүр хүсэлтийн дагуу мөнгөн хэлбэрээр олгож болно.” гэж өөрчилсүгэй.

**2 дугаар зүйл.**Энэ хуулийг Монгол Улсын 2022 оны төсвийн тухай хуульд өөрчлөлт оруулах тухай хууль хүчин төгөлдөр болсон өдрөөс эхлэн 2022 оны 12 дугаар сарын 31-ний өдрийг дуустал дагаж мөрдөнө.

Гарын үсэг

**ТАНИЛЦУУЛГА**

Монгол Улсын Их Хурлаас 2021 оны 11 дүгээр сарын 12-ны өдөр Ирээдүйн өв сангийн 2022 оны төсвийн тухай хуулийг баталж, Ирээдүйн өв сангийн 2022 оны орлогоос Монгол Улсын 0-18 хүртэл насны иргэн бүрд хуримтлал үүсгэх боломжийг бүрдүүлсэн бөгөөд коронавируст халдвар /КОВИД-19/-ын цар тахлын нөлөө бүрэн арилаагүй нөхцөлд бага, дунд орлоготой өрхүүд орлогын эрсдэлд орж болзошгүй байсан тул хүүхдийн эцэг, эх, хууль ёсны асран хамгаалагч хүсэлт гарган хүүхдийн хуримтлалын тодорхой хувийг мөнгөн хэлбэрээр авч болохоор заасан. Тодруулбал, 2022 оны эхний хагас жилд хүүхдийн хуримтлалыг 100 хувь мөнгөн хэлбэрээр авах боломжтой бол 2022 оны сүүлийн хагас жилд хуримтлалаас 50 хувийг мөнгөн хэлбэрээр олгохоор тусгагдсан.

Гэвч 2022 он гарснаар үүссэн олон улсын хямралт нөхцөл байдлын улмаас 2022 оны макро эдийн засгийн төсөөлөл анх тооцон төсөвт тусгаж байснаас өөрчлөгдөхөөр байгаа тул 2022 оны сүүлийн хагас жилд Төрийн сан дахь хүүхдийн хуримтлалыг 100 хувь мөнгөн хэлбэрээр авах боломжийг хүүхдийн эцэг, эх, хууль ёсны асран хамгаалагчид мөн олгож, өрхийн орлогыг эрсдэлээс хамгаалах шаардлага үүсээд байна.

Түүнчлэн, 2022 оны эхний 3 сарын хугацаанд хүүхдийн хуримтлалаас мөнгөн хэлбэрээр авах хүсэлт гаргаж, түүний дагуу олгосон тайлан мэдээнээс үзвэл хүүхдийн эцэг, эх, хууль ёсны асран хамгаалагчид тухайн хүүхдийн хуримтлалыг 100 хувь мөнгөн хэлбэрээр авах хэрэгцээ сонирхол өндөр байна гэж дүгнэхээр байна. Тухайлбал, 2022 оны 3 дугаар сард 1,230,166 хүүхдэд Төрийн санд хуримтлал үүсгэснээс 1,229,684 хүүхдийн хуримтлалыг 100 хувь мөнгөн хэлбэрээр олгосон байна.

Иймд олон улсын хямралт нөхцөл байдалтай өнөөгийн нөхцөлд өрхийн орлогыг эрсдэлээс хамгаалах зорилгоор Ирээдүйн өв сангийн 2022 оны төсвийн тухай хуульд өөрчлөлт оруулах тухай хуулийн төслийг боловсрууллаа. Мөн үүнтэй холбогдуулан Ирээдүйн өв сангийн тухай хуульд өөрчлөлт оруулах тухай, Ирээдүйн өв сангийн 2022 оны төсвийн тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслийг тус тус боловсруулсан болно.

---о0о---